મહેસાણા શહેરમાં ડોર ટું ડોર કચરાનાં કલેક્શન માટે ૨૯-૧-૧૮ ની સાધારણ સભામાં ૧૦ નંગ ટ્રેકટર અને ટ્રોલી ખરીદ કરવાનો નિર્ણય કરીને ઓથોરાઈઝ ડીલર્સ પાસેથી ભાવો મેળવીને ખરીદી કરવા માટે સર્વાનુમતે નિર્ણય લેવામાં આવ્યો હતો.ત્યારબાદ પાલીકાએ અખબારોમાં જાહેરાત આપીને ૩૯ હોર્સપાવરનાં ટ્રેકટરો માટે એજન્સીઓ પાસેથી ભાવો મંગાવ્યા હતા.જેમાં લક્ષ્મી ટ્રેકટર અને પદ્માવતી ટ્રેકટર નામની બે એજન્સીઓએ રસ દાખવીને ઓનલાઈન ટેન્ડર ભર્યુ હતું.બંને કંપનીઓનાં ટેન્ડરનાં ભાવો ખુલતાં સમયે પદ્માવતી ટ્રેકટર નામની એજન્સીનાં સંચાલકને નહી બોલાવીને માત્ર લક્ષ્મી ટ્રેકટર નામની એજન્સીને બોલાવીને નીચા ભાવો હોવાનો દાવો કરી ભાવોમાં નેગોશીએશન કરીને લક્ષ્મી ટ્રેકટરને ૩ ટ્રેકટર અને ટ્રોલી આપવાનો વર્કઓર્ડર આપી દેવામાં આવ્યો હતો.તેનાં આધારે પાલીકાએ બે દિવસ અગાઉ ૩ ટ્રેકટર અને ટ્રોલી ખરીદ કર્યા હતા.જો કે કારોબારી સમિતિ તેમજ સેનેટરી ચેરમેનને વિશ્વાસમાં લીધા સિવાય પાલીકા પ્રમુખે લક્ષ્મી ટ્રેકટરને વર્કઓર્ડર આપી દીધો હોવાનો કારોબારી સમિતિનાં ચેરમેને આક્ષેપ કર્યો છે.ટ્રેકટરની ખરીદી મામલે ગેરરીતિ થઈ હોવાથી કલેક્ટરને તપાસ કરવા માટે કારોબારી સમિતિનાં ચેરમેને લેખિત પત્ર લખવાના હોવાની ચીમકી ઉચ્ચારી છે.